###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 10/2020. (II. 18.)** Berettyóújfalu Város Önkormányzata 2020. évi költségvetési rendeletének elfogadásának javaslata

###### HUMÁNPOLITIKAI BIZOTTSÁG

# H A T Á R O Z A T

**Tárgykód: Száma: t á r g y a**

**A20 17/2020. (II. 18.)** Berettyóújfalu Város Önkormányzata 2020. évi költségvetési rendeletének elfogadásának javaslata

###### ÜGYRENDI, KÖZRENDVÉDELMI ÉS TELEPÜLÉSFEJLESZTÉSI BIZOTTSÁG

# H A T Á R O Z A T

**Tárgykód: Száma: t á r g y a**

**A20 13/2020. (II. 18.)** Berettyóújfalu Város Önkormányzata 2020. évi költségvetési rendeletének elfogadásának javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2020. február 18-án megtartott Pénzügyi Bizottság, Humánpolitikai Bizottság és az Ügyrendi, Közrendvédelmi és Településfejlesztési Bizottság együttes ülésén.

**Jelen vannak:**

**Pénzügyi Bizottság részéről:**

Dr. Zákány Zsolt bizottsági elnök

Nagy István bizottsági tag

Csarkó Imre bizottsági tag

Gógán Péterné bizottsági tag

Lencsésné Gál Mária bizottsági tag

**Humánpolitikai Bizottság részéről:**

Nagy László Csaba bizottsági elnök

Gyula Ferencné bizottsági tag

Kiss Tamás bizottsági tag

Pásztor Károly bizottsági tag

Szepesi Katalin bizottsági tag

**Ügyrendi, Közrendvédelmi és Településfejlesztési Bizottság részéről:**

Nagy Istvánné bizottsági elnök

Szántai László bizottsági tag

Vitányi Ferenc József bizottsági tag

Bottó Gabriella Judit bizottsági tag

Papp Máté bizottsági tag

**Berettyóújfalui Polgármesteri Hivatal részéről:**

Muraközi István polgármester

Dr. Körtvélyesi Viktor jegyző

Nagyné Székely Katalin aljegyző

Kovács Lászlóné igazgatási irodavezető

Dézsi Ferencné pénzügyi irodavezető

Sólya László városfejlesztési irodavezető

Mile Sándor jegyzőkönyvvezető

**Meghívottak:**

Ulicsné Erdős Erzsébet intézményvezető, Közintézmények Szolg. Irodája

Tóth Klára intézményvezető, Vass Jenő Óvoda és Bölcsőde

Kállai Irén intézményvezető, Berettyó Kulturális Központ

Szabóné Kovács Zsuzsa intézményvezető, Bihari Szociális Szolg. Központ

Kusai Tamás könyvvizsgáló

Az együttes bizottsági ülés levezető elnöke Dr. Zákány Zsolt volt. A levezető elnök köszöntötte a jelenlévőket, majd elmondta, hogy a Pénzügyi Bizottság 5 fővel, az Ügyrendi, Közrendvédelmi és Településfejlesztési Bizottság szintén 5 fővel, a Humánpolitikai Bizottság pedig 4 fővel van jelen (Nagy László Csaba bizottsági elnök az előterjesztés tárgyalása közben, 1638-kor érkezett meg), így mindhárom Bizottság határozatképes. Ezt követően a napirend tervezetéről a Bizottságok külön-külön szavaztak.

A Pénzügyi Bizottság a napirend tervezetének elfogadását 5 igennel, az Ügyrendi, Közrendvédelmi és Településfejlesztési Bizottság szintén 5 igennel, a Humánpolitikai Bizottság pedig 4 igennel támogatta.

A Bizottságok ezt követően megkezdték az egy közös napirendi pont tárgyalását.

Az ülés kezdete: 1633

**Az ülés napirendje:**

1./ Előterjesztés Berettyóújfalu Város Önkormányzata 2020. évi költségvetési rendeletének elfogadására

**Előterjesztő:** Muraközi István polgármester

**1. Napirend:** Előterjesztés Berettyóújfalu Város Önkormányzata 2020. évi költségvetési rendeletének elfogadására

**Muraközi István polgármester** szóbeli kiegészítésében elmondta, hogy első körben január 31-én került kiküldésre a képviselők részére az önkormányzat 2020. évi költségvetési rendeletének tervezete. Úgy gondolja, hogy elég időt kaptak a képviselők, hogy megismerhessék a költségvetést. A város 2020. évi költségvetési-rendeletének elfogadása minden évben az egyik legfontosabb döntés, hiszen az egész éves munka pénzügyi kereteit adja meg. A költségvetés tervezete bár korán elkészült, de nem fércmunka, hiszen számtalan egyeztetés előzte meg annak előkészítését. A mai napon valamennyi intézmény vezetője aláírásával hitelesítette azt a jegyzőkönyvet, mely szerint kellően megalapozott és elfogadásra javasolható részükről az intézményüket érintő költségvetés tervezete. Véleménye szerint ez egy tisztességesen összeállított költségvetés, semmilyen szerzett jogot el nem vettek, sőt, a hulladékszállítási díjkedvezményben részesülők körét még bővítették is. A költségvetés tervezésekor fő szempont volt, hogy az önkormányzat a kötelező és önként vállalt feladatait is maradéktalanul tudja ellátni. Meglátása szerint ez egy olyan költségvetés, ami segíti a város fejlődését. A költségvetés főösszegének 60%-a felhalmozási jellegű, ezek nagy része Európai Uniós forrásból megvalósuló fejlesztés. A költségvetéshez kapcsolódóan első körben volt egy javaslattételi lehetőség, mellyel egy képviselő élt. Ezeket a javaslatokat előterjesztőként támogatandónak ítélte, így a költségvetés ezekkel a javaslatokkal módosításra került, viszont menet közben egy újabb módosítást kaptak a képviselő-testület tagjai. A tegnapi nap folyamán érkezett meg a tájékoztatás, hogy a polgármesteri hivatal működésének támogatása 29,7 millió forinttal emelkedik, illetve 1,5 millió forinttal emelkedik a szociális feladatok támogatása. Ez a költségvetés is fegyelmezett gazdálkodást igényel, de úgy gondolja, hogy jól szolgálhatja az itt élők érdekeit. Kérte a bizottságok jelen lévő tagjait, hogy a viták lefolytatását követően támogassák a város 2020. évi költségvetésének elfogadását.

**Dézsi Ferencné pénzügyi irodavezető** szóban hozzátette, hogy a költségvetés tervezete először január 31-én került kiküldésre. A képviselőknek február 10-ig volt lehetőségük, hogy javaslatokat fogalmazzanak meg a költségvetést illetően. A javaslattételi lehetőséggel a megadott határidőig egy képviselő, Szántai László élt. Képviselő úr két javaslatot fogalmazott meg a költségvetés tervezetét illetően:

1. A településüzemeltetési feladatok közé kért besorolni az utak melletti útpadkák karbantartását a csapadékvíz-elvezető árkok iszaptalanításával együtt,
2. A Humánpolitikai Bizottság hatáskörébe utalt összeget (17 millió forint) kérte megemelni 500.000 forinttal.

A javaslatokat mérlegelték, és ahogyan polgármester úr az előbbiekben elmondta, előterjesztőként támogatandónak ítélte azokat, így a Humánpolitikai Bizottság által odaítélhető támogatások összegét 1 millió forinttal növelték, az útpadkák karbantartására pedig 3 millió forint került beépítésre. Ezek a módosítások átvezetésre kerültek a költségvetésben, majd pedig újra kiküldésre került a képviselők részére. Ahogyan polgármester úr a korábbiakban elmondta, a tegnapi nap folyamán kapta meg az önkormányzat az értesítőt a Magyar Államkincstártól, hogy az önkormányzati hivatal működésének támogatása és a szociális feladatok támogatása is emelkedik, így ezek a 2. számú kiegészítés keretében szintén beépítésre kerültek a költségvetésbe. A módosításokat követően a költségvetés tervezete a tegnapi nap folyamán kiküldésre került a képviselők részére. A költségvetés hiány nélkül van tervezve, ugyanis a jelenleg érvényes jogszabályok értelmében az önkormányzatok költségvetést hiánnyal nem tervezhetnek. A költségvetés tervezése során nagyon fontos szempont, hogy működési bevételből csak működési kiadást, felhalmozási bevételből pedig felhalmozási kiadást lehet finanszírozni. Az előterjesztésben részletesen bemutatásra kerültek a bevételek és kiadások is, amennyiben kérdés merül fel, megpróbál rájuk válaszolni.

**Ulicsné Erdős Erzsébet intézményvezető** megköszönte a költségvetés tervezésében közreműködők munkáját, mivel ez egy nagyon hosszú és komplex folyamat volt. A költségvetés tervezetében szinte minden javaslatuk benne van, azokhoz a számokhoz, melyek az intézmény részéről beterjesztésre kerültek, lényegében nem nyúlt az önkormányzat. Véleménye szerint mindhárom intézmény, a Közintézmények Szolgáltató Irodája, a Berettyó Kulturális Központ és a Vass Jenő Óvoda és Bölcsőde esetében is biztosítottak a működés feltételei a 2020. évben.

**Kállai Irén intézményvezető** szóbanhozzátette, hogy a Berettyó Kulturális Központ 38 fővel látja el munkáját, azonban az a tevékenység, amit az elmúlt években láthattak, az több mint 50 fő munkája. Az intézmény sok pályázaton indul, sokat meg is szoktak nyerni, de ezek megvalósításához emberekre van szükség. Az intézmény létszáma idén nem változott, emellett pedig maximálisan kihasználják a Munkaügyi Központos és az egyéb támogatásokat is.

**Tóth Klára intézményvezető** kiegészítésében elmondta, hogy a Vass Jenő Óvoda és Bölcsőde 2020. évi költségvetési tervezetét igyekeztek úgy elkészíteni, hogy az intézmény gazdaságosan és hatékonyan működjön. Örömét fejezte ki, hogy nagyon jó a kapcsolat a gazdasági iroda és az intézmény között, jól együtt tudnak dolgozni. Jó dolognak tartja, hogy megmaradt a munkaruha a dolgozók részére, illetve ebben az évben is számolhattak a 20.000 forintos bérpótlékkal, amit a tavalyi évhez hasonlóan differenciáltan fognak szétosztani. Optimálisak a személyi- és tárgyi feltételek, melyekhez a költségvetés nagyon jó alapot biztosít. Az intézmény 81 fővel működik, valamint előreláthatólag 6 fő közfoglalkoztatott segíti majd a munkájukat. Mivel magas a gyermeklétszám, ezért a finanszírozás is jobb, ezért az óvónői létszám is magasabb.

**Szabóné Kovács Zsuzsa intézményvezető** elmondta, hogy a Bihari Szociális Szolgáltató Központ kötelező szociális alapszolgáltatásokat és gyermekjóléti alapellátásokat biztosít a településen, illetve Berettyóújfalu járásszékhely szerepéből adódóan járási szinten biztosítja a család- és gyermekjóléti központ feladatait, ezen belül az óvodai-iskolai szociális segítő tevékenységet, a hatósági intézkedéshez kapcsolódó szolgáltatásokat és a speciális szolgáltatásokat. A korábbi évekkel összehasonlítva elmondhatja, hogy a 2020. évben emelkedett az állami támogatás mértéke. Az intézmény létszáma a kötelező szakmai létszám szintjén mozog. A dolgozók a garantált bért és a minimálbért kötelezően megkapják az összevont ágazati pótlékkal egyetemben. A dolgozók részére 40.000 forint értékű munkaruha juttatás van betervezve a költségvetésbe. Az ellátottak részére az előző évekhez hasonlóan idén is biztosítják a különböző programokat, erre példa, hogy összintézményi szinten szerveznek gyerekeknek és idősek részére kirándulást, karácsonyi ünnepséget. Köszönetét fejezte ki a pénzügyi iroda munkatársainak, mert folyamatos, napi kapcsolatban álltak a költségvetés elkészítése kapcsán.

**Szántai László képviselő** az előterjesztés kapcsán az alábbi kérdéseket, javaslatokat fogalmazta meg:

1. Első kérdése a bevételi oldalt érinti. Az utóbbi években az iparűzési adó mértékét illetően radikális emelkedés volt megfigyelhető, a 2020. évi tervezetben 730 millió forint van betervezve, de lehet, hogy ez több is lesz ennél. Kérdést tett fel arra vonatkozóan, hogy az iparűzési adó mértéke jelentősen befolyásolt-e az autópálya építéstől? Ha igen, akkor ez meglehetősen kockázatos, ha nem, akkor viszont örvendetes, mert feltételezhető, hogy az autópálya építéstől független cégek fizetik ennek a zömét.
2. A javaslatai beépítésre kerültek a költségvetés tervezetébe, amit megköszönt, ugyanakkor az utak melletti útpadkák karbantartására 10 millió forintot javasolt pluszban, viszont ezzel szemben 3 millió forint került beépítésre. A 10 millió lehet, hogy sok, de a 3 millió meg egy kicsit kevés, ekkora összegből jelentős változást nem lehet elérni, valahol a kettő között találná meg a helyes utat.
3. Megjelent a tervezetben a Vasút utca közvilágításának elindítása 3 millió forint összegben. Véleménye szerint ez nem túl sok erre a célra. Kérdést tett fel arra vonatkozóan, hogy mire lesz felhasználva ez az összeg?
4. A Berettyó Kulturális Központ esetében az utóbbi három évet vizsgálva radikális emelkedés figyelhető meg az önkormányzati támogatás összegét illetően. Az idei évben a támogatás 202 millió forint, a tavalyi évben 178 millió forint volt, azt megelőzően pedig 132 millió forint. Kérdést tett fel arra vonatkozóan, hogy mi ennek a radikális emelkedésnek az oka?

**Gyula Ferencné képviselő** szóbeli kiegészítésében elmondta, hogy a még az önkormányzathoz tartozó intézmények elégedettek a költségvetés tervezetével, akkor nem is nagyon kellene itt gondolkodniuk a tervezet elfogadásán. Az iparűzési adót már Szántai képviselő úr érintette egy kérdéssel, személy szerint viszont még tovább kérdezne ennek kapcsán. Az iparűzési adó kapcsán tervezett szám nagyon imponáló, ha ekkora mértékben folyna be, az ragyogó lenne. Ezt követően képviselő asszony az alábbi kérdéseket fogalmazta meg:

1. Kérdést tett fel arra vonatkozóan, hogy polgármester úrnak van-e valamilyen új információja az iparűzési adó jövőjét illetően? Az iparűzési adó átalakítását illetően mindenféle híreket lehet hallani.
2. Az immateriális és tárgyi eszközök értékesítése soron 114 millió forint bevétellel számol a költségvetés. Kérdést tett fel arra vonatkozóan, hogy ez pontosan miből tevődik össze?
3. A népjóléti feladatoknál a téli rezsicsökkentés támogatásánál a 2019. évnél van egy jelentős összeg, viszont a 2020. évi tervezetben nulla. Kérdést tett fel arra vonatkozóan, hogy ez mit jelent pontosan?

Végezetül elmondta, hogy olvasta az előterjesztésben, hogy a költségvetés 29 millió forintos tartalékkal kalkulált, ami véleménye szerint a biztos működéshez feltétlenül hozzájárul.

**Dr. Zákány Zsolt képviselő** szóbeli kiegészítésében elmondta, hogy a Berettyó Kulturális Központ esetében az önkormányzati támogatás emelkedő tendenciájával szemben a tervezett bevétel viszont csökkent az előző évhez képest. Ezt követően képviselő úr az alábbi kérdést fogalmazta meg:

1. Tekintettel a Berettyó Kulturális Központ sokrétű tevékenységére, a saját bevétel fokozása nem lehetne-e cél?

**Muraközi István polgármester** kérdésekre adott válaszában elmondta, hogy:

1. az utak melletti útpadkák karbantartására valóban volt egy 10 millió forintos javaslat, melyről egyeztetést folytatott a városfejlesztési irodával. Erre a célra azért került a költségvetésbe 3 millió forint beépítésre, mert az egy évben megvalósuló gréderezés, illetve a magasabb műszaki tartalmú útfelújítások során ez része.
2. a tavalyi évben közel 800 millió forint bevétele volt iparűzési adóból a városnak, 2020-ra viszont azért számoltak csak 730 millió forinttal, mert az autópálya építő cégek már nagy valószínűség szerint nem fognak fizetni iparűzési adót.
3. a Vasút utca esetében korábban már szó volt arról, hogy a közvilágítás rendezését azzal kezdené az önkormányzat, hogy az út és a Chemical-Seed Kft. közötti területet megvásárolná. A betervezett 3 millió forint ingatlanvásárlás céljára került betervezésre, az előzetes tárgyalások alapján ennyiből meg lehetne vásárolni a szóban forgó ingatlant. Ezt követően a villamos-hálózat fejlesztése már az önkormányzat területén valósulhatna meg.
4. az iparűzési adó további sorsát illetően másokhoz hasonlóan szintén aggodalommal figyeli a híreket. Az utóbbi három évben 600 milliárd forintról 830 milliárd forintra emelkedett az önkormányzatoknak fizetett iparűzési adó mértéke. Az iparűzési adón belül két tételről kell beszélni, az egyik az innovációra fordított összegek nagyobb leírási lehetősége, a másik pedig az értékcsökkenési leírás. A Kereskedelmi és Iparkamara számtásai alapján a változtatással 80-100 milliárd forint maradna a vállalkozásoknál, ez az előző évben befolyt bevétel mintegy 10%-a. Ez egy szakmai előterjesztés, a döntést a politika hozza meg. Berettyóújfalunak a 2020. évben ez még nem fog problémát okozni. A város nagyjából a középmezőnyben van, a több mint 3.000 település közül nagyjából 300 rendelkezik számottevő iparűzési bevétellel, köztük Berettyóújfalu. A 2019. évben nagyjából 150 millió forinttal emelkedett a város iparűzési adóbevétele 2018-hoz képest, az állami támogatások mértéke pedig 132 millió forinttal csökkent.

**Dézsi Ferencné pénzügyi irodavezető** kérdésekre adott válaszában elmondta, hogy:

1. azért kalkulált az önkormányzat kevesebb iparűzési adóbevétellel a 2020. évre a 2019. évi ténylegesen befolyt bevétellel szemben, mert már nem számoltak az autópálya építésében érintett cégek által fizetett adó mértékével.
2. a Berettyó Kulturális Központ esetében az önkormányzati kiegészítés növekedése elsősorban a béremelkedések következménye. A garantált bérminimum és a minimálbér is emelkedett.
3. a felhalmozási kiadások közé kerültek beépítésre a korábbiakban született képviselő-testületi döntések alapján értékesített ingatlanok kapcsán befolyó bevételek. 2 vállalkozó is megkereste az önkormányzatot. Az egyik a Déli Ipari Parkban lévő Opus-Team Kft., aki a mellette lévő ingatlant meg szeretné vásárolni, illetve a Szent István-téren van két értékesítésre kijelölt ingatlana a városnak, melyekre érdeklődés mutatkozik.
4. a rezsicsökkentéssel kapcsolatos 2019. adat az már tény adat, melynek keretében az önkormányzat egy több, mint 10 millió forintos támogatást kapott, amellyel a napokban számolt el az önkormányzat a Magyar Államkincstárnak. Ez egy egyszeri támogatás volt, ebben az évben ezzel már nem számolhatott az önkormányzat.
5. a BKK költségvetésének tervezésekor már minden olyan bevételt számba vettek, ami csak lehetséges. Nagyon sok pályázatnak voltak a kommunikációs felelősei, ezek lassan befejeződnek, ebből bevételük már nem származik. A Múzeum felújítására is sor fog kerülni ebben az évben, ami miatt a Múzeum már nem működik, a Könyvtár is hamarosan be fog zárni, ezért ezek a bevételek kiesnek. A Zsinagóga kezelése kerül majd a BKK-hoz, de jelenleg ez az épület is felújítás alatt van.

**Szántai László képviselő** hozzátette, hogy el tudja fogadni polgármester úr válaszát, elfogadja, hogy 3 millió forinttal induljon el az útpadkák karbantartása, de június 30-a körül nézzék meg, hogy mire jutott az önkormányzat, és ha adott esetben lesz olyan feladat, amit meg kellene csinálni, mert nem fért bele a 3 millió forintba, akkor a polgármesteri tartalék terhére kerüljön kiegészítésre.

**Dr. Zákány Zsolt képviselő** kiegészítésében elmondta, hogy érti a bevételek csökkenésének okát, de arra szeretett volna rákérdezni, hogy nincs-e valami olyan más dolog, amivel ezt bevételt lehetne szinten tartani, vagy fokozni, hiszen kreatív szakemberek dolgoznak a BKK-nál.

**Kállai Irén intézményvezető** válaszában elmondta, hogy megpályáztak mindent, amit csak lehetett, a tavaly megnyert pénzeket pedig idén fogják elkölteni. A felújítás után készülnek el az állandó kiállítások, a kreatív emberek éppen ezen dolgoznak. Ha minden a terveknek megfelelően alakul, talán ősszel már kinyithatnak, addigra elkészül már a zsinagóga felújítása is, viszont ezekből nagyobb bevétel majd a jövő évben fog realizálódni. Elmondta továbbá, hogy a bérköltségek valóban nagyobb részét teszik ki a költségvetésnek, de például a könyvtár vezetője félévtől elmegy, őt helyettesíteni kell, vannak még jubileumi jutalmak is, melyek szintén nem 1-2 millió forintot tesznek ki. A Múzeum már be van zárva több, mint egy éve, mégis akkora látogatóforgalmat bonyolított le, mintha nyitva lett volna. Volt lehetőség pályázatra, ezért utazó Múzeumként bejárták Borsod-Abaúj-Zemplén megyét, a Nyírséget, Heves megyét. Úgy volt látogatószáma a Múzeumnak, hogy kihelyezett órákat tartottak. Véleménye szerint az intézmény tényleg mindent megtett a bevételek növelése, maximalizálása érdekében.

**Csarkó Imre képviselő** szóban hozzátette, hogy véleménye szerint, ha dupla ennyi lenne a kultúrára szánva, az sem lenne sok. Az a munka, amit a BKK-nál végeznek példaértékű, nem véletlenül a Múzeum mintaprojekteknek a folyamatos nyertese. 2015-ben a Bihari Múzeum az Év Múzeuma volt. Tudva azt, hogy a BKK elsősorban kultúrával foglalkozik, véleménye szerint a kultúrától a profitorientáltságot nem lehet elvárni. A kultúra nem arról szól, hogy az intézmény vagy a város fő bevételeit adja. Véleménye szerint a kultúrára kell költeni, az nem lehet pénz kérdése. A facebook-on is lehetett követni, hogy a Múzeum gyakorlatilag Egertől Szegedig kihelyezett múzeumpedagógiai foglalkozásokat tartott, illetve még a felújítás előtt, amíg a Múzeum nyitva volt, gyakorlatilag gyerekek ezrei látogatták azt múzeumpedagógiai foglalkozások miatt.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta. A Bizottságok a rendelet-tervezetről külön-külön szavaztak.

A Pénzügyi Bizottság 3 igen, 0 nem, 2 tartózkodás mellett az alábbi határozatot hozta:

**10/2020. (II. 18.) Pénzügyi Bizottsági Határozat**

A Pénzügyi Bizottság Berettyóújfalu Város Önkormányzata 2020. évi költségvetési rendeletének elfogadását támogatja és a Képviselő-testületnek elfogadásra javasolja.

**Határidő:** 2020. február 28.

**Felelős:** Dr. Zákány Zsolt elnök

A Humánpolitikai Bizottság 3 igen, 0 nem, 2 tartózkodás mellett az alábbi határozatot hozta:

**17/2020. (II. 18.) Humánpolitikai Bizottsági Határozat**

A Humánpolitikai Bizottság Berettyóújfalu Város Önkormányzata 2020. évi költségvetési rendeletének elfogadását támogatja és a Képviselő-testületnek elfogadásra javasolja.

**Határidő:** 2020. február 28.

**Felelős:** Nagy László Csaba elnök

Az Ügyrendi, Közrendvédelmi és Településfejlesztési Bizottság 5 igen, 0 nem, 0 tartózkodás mellett az alábbi határozatot hozta:

**13/2020. (II. 18.) Ügyrendi, Közrendvédelmi és Településfejlesztési Bizottsági Határozat**

Az Ügyrendi, Közrendvédelmi és Településfejlesztési Bizottság Berettyóújfalu Város Önkormányzata 2020. évi költségvetési rendeletének elfogadását támogatja és a Képviselő-testületnek elfogadásra javasolja.

**Határidő:** 2020. február 28.

**Felelős:** Nagy Istvánné elnök

A levezető elnök megköszönte a jelenlévők munkáját és az ülést 17:31 perckor bezárta.

k.m.f.

Dr. Zákány Zsolt Csarkó Imre

Pénzügyi Bizottság Elnöke Pénzügyi Bizottság Tagja

Nagy László Csaba Kiss Tamás

Humánpolitikai Bizottság Elnöke Humánpolitikai Bizottság Tagja

Nagy Istvánné Szántai László

Ügyrendi, Közrendvédelmi és Ügyrendi, Közrendvédelmi és

Településfejlesztési Bizottság Elnöke Településfejlesztési Bizottság Tagja

Mile Sándor

jegyzőkönyvvezető